KOMISSION ASETUS (EU) 2023/129,

annettu 18 päivänä tammikuuta 2023,

Euroopan parlamentin ja neuvoston asetuksen (EY) N:o 396/2005 liitteen II muuttamisesta siltä osin kuin on kyse atsoksistrobiinin, prosulfokarbin, sedaksaanin ja valifenalaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Atsoksistrobiinin, prosulfokarbin, sedaksaanin ja valifenalaatin jäämien enimmäismäärät vahvistettiin asetuksen (EY) N:o 396/2005 liitteessä II.

(2) Codex Alimentarius -komissio hyväksyi 14 päivänä joulukuuta 2021 jäämien uudet Codex-enimmäismäärät (CXL-arvot) guavoissa olevan atsoksistrobiinin ja sipuleissa, salottisipuleissa, tomaateissa ja munakoisoissa olevan valifenalaatin osalta (2).

(3) Euroopan parlamentin ja neuvoston asetuksen (EY) N:o 178/2002 (3) 5 artiklan 3 kohdassa säädetään, että voimassa olevat tai pian voimaan tulevat kansainväliset standardit on otettava huomioon elintarvikelainsäädäntöä kehitettäessä tai mukautettaessa, paitsi jos kyseiset standardit tai niiden asiaa koskevat osat olisivat tehoton tai epäasianmukainen keino elintarvikelainsäädännön laillisten tavoitteiden saavuttamiseksi tai jos niiden huomioimatta jättäminen on tieteellisesti perusteltua tai jos niistä seuraisi unionissa asianmukaiseksi määritellystä tasosta poikkeava suojelun taso. Lisäksi mainitun asetuksen 13 artiklan e alakohdan mukaisesti unioni edistää kansainvälisten teknisten standardien ja elintarvikelainsäädännön välistä yhdenmukaisuutta varmistaen samalla, että unionissa käyttöön otettua suojelun korkeaa tasoa ei alenneta.

(4) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi guavoissa olevalle atsoksistrobiinille ja sipuleissa, salottisipuleissa, tomaateissa ja munakoisoissa olevalle valifenalaatille ehdotettuja CXL-arvoja, ja totesi niiden olevan turvallisia kuluttajille unionissa (4). Unioni ei esittänyt Codexin torjunta-ainejäämäkomitealle näitä ehdotettuja CXL-arvoja koskevia varaumia (5) (6).

(5) Näin ollen on aiheellista sisällyttää nämä CXL-arvot jäämien enimmäismäärinä asetukseen (EY) N:o 396/2005. Tomaateissa olevaa valifenalaattia koskevan ehdotetun CXL-arvon arvioinnin yhteydessä toimitettiin riittävä määrä jäämäkokeita, ja elintarviketurvallisuusviranomainen totesi, että nämä tiedot olivat riittäviä tarkasteltavana olevien käyttötarkoitusten osalta. Sen vuoksi on aiheellista poistaa asetuksesta (EY) N:o 396/2005 asiaa koskeva alaviite, jonka mukaan tarvitaan lisätietoja.

(6) Atsoksistrobiinin osalta tehtiin asetuksen (EY) N:o 396/2005 6 artiklan 1 kohdan nojalla hakemus, jossa pyydettiin voimassa olevien rapsinsiemeniä ja pellavansiemeniä koskevien jäämän enimmäismäärien muuttamista. Vastaava hakemus tehtiin prosulfokarbista yrttien ja syötävien kukkien osalta. Sedaksaanista tällainen hakemus tehtiin tomaattien osalta.

(7) Asianomaiset jäsenvaltiot arvioivat kaikki nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(8) Elintarviketurvallisuusviranomainen tutki hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (7). Se toimitti lausunnot hakijoille, komissiolle ja jäsenvaltioille sekä julkisti ne.

(9) Pellavansiemenissä olevan atsoksistrobiinin osalta elintarviketurvallisuusviranomainen katsoi, että toimitetut tiedot eivät riittäneet muuttamaan voimassa olevaa jäämän enimmäismäärää. Sen vuoksi kyseistä jäämän enimmäismäärää ei ole aiheellista muuttaa.

(10) Hakijoiden pyytämien kaikkien muiden atsoksistrobiinia, prosulfokarbia ja sedaksaania koskevien jäämien enimmäismäärien muutosten osalta elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti päätelmässään huomioon kyseisten aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva pitkäaikainen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(11) Yrteissä ja syötävissä kukissa olevasta prosulfokarbista elintarviketurvallisuusviranomainen oli aiemmin, asetuksen (EY) N:o 396/2005 (8) 12 artiklan mukaisesti tekemänsä voimassa olevien jäämien enimmäismäärien tarkastelun yhteydessä todennut, että prosulfokarbin osalta ei ollut saatavilla joitakin jäämäkokeisiin liittyviä tietoja. Sen vuoksi komission asetuksessa (EU) N:o 777/2013 (9) edellytetään jäämää koskevia lisätietoja, jotta kyseisen tehoaineen alustava jäämän enimmäismäärä kyseisissä tuotteissa (0,05 mg/kg) voidaan vahvistaa. Uudessa hakemuksessa, jossa pyydettiin muuttamaan prosulfokarbin jäämän enimmäismääriä yrteissä ja syötävissä kukissa, toimitettiin tietoja uusista käyttötarkoituksista ja uusista jäämäkokeista, ja elintarviketurvallisuusviranomainen totesi, että nämä tiedot olivat riittäviä tarkasteltavana olevia käyttötarkoituksia varten ja tukemaan uutta korkeampaa jäämän enimmäismäärää. Sen vuoksi on aiheellista muuttaa jäämän enimmäismäärää ja poistaa asetuksesta (EY) N:o 396/2005 asiaa koskeva alaviite, jonka mukaan tarvitaan lisätietoja.

(12) Elintarviketurvallisuusviranomaisen tieteellisen raportin ja perusteltujen lausuntojen perusteella ja tarkasteltavana olevan asian kannalta merkitykselliset asetuksen (EY) N:o 396/2005 14 artiklan 2 kohdassa luetellut tekijät huomioon ottaen ehdotetut muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(13) Sen vuoksi asetusta (EY) N:o 396/2005 olisi muutettava.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liite II tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 26 päivästä helmikuuta 2023 kaikkien ehdotettujen jäämien enimmäismäärien osalta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Codex Alimentarius -komission 44. istunnon raportti (REP21/CAC): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(4) Scientific support for preparing a EU position for the 52nd Session of the Codex Committee on Pesticide Residues (CCPR). EFSA Journal 2021;19(8):6766.

(5) Euroopan unionin huomautukset asiakirjasta Codex CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Codexin torjunta-ainejäämäkomitean 52. istunnon raportti REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Elintarviketurvallisuusviranomaisen tieteelliset raportit ovat saatavilla verkossa osoitteessa http://www.efsa.europa.eu.

Reasoned Opinion on the modification of the existing maximum residue level for azoxystrobin in rapeseeds and linseeds, EFSA Journal 2022;20(1):7051.

Reasoned Opinion on the modification of the existing maximum residue level for prosulfocarb in herbs and edible flowers, EFSA Journal 2022;20(5):7334.

Reasoned Opinion on the modification of the existing maximum residue level for sedaxane in potatoes, EFSA Journal 2022;20(6):7371.

(8) Elintarviketurvallisuusviranomaisen tieteelliset raportit ovat saatavilla verkossa osoitteessa http://www.efsa.europa.eu.

Perusteltu lausunto: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005, EFSA Journal 2011;9(8):2346.

(9) Komission asetus (EU) N:o 777/2013, annettu 12 päivänä elokuuta 2013, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse klodinafopin, klomatsonin, diuronin, etalfluraliinin, ioksiniilin, iprovalikarbin, maleiinihydratsidin, mepanipyriimin, metkonatsolin, prosulfokarbin ja tepraloksidimin jäämien enimmäismääristä tietyissä tuotteissa tai niiden pinnalla (EUVL L 221, 17.8.2013, s. 1).